<classify> RAIS wa China, Xi Jinping amesema China itatoa jumla ya dola bilioni 60 za Marekani sawa na zaidi ya Sh trilioni 126 za Tanzania kwenye mpango wake wa miaka mitatu ya ushirikiano na Afrika katika shughuli za maendeleo.Aliyasema hayo jana wakati akifungua Mkutano wa Jukwaa la Ushirikiano kati ya China na Afrika FOCAC unaofanyika jijini Beijing, China. Rais Jinping ameahidi kuwa nchi yake itatoa ushirikiano ili kuhakikisha kwamba amani ya kudumu inapatikana Afrika, hatua ambayo ni muhimu kwa ustawi wa nchi za Afrika.Maeneo mengine ambayo Rais huyo ameahidi kuwa China italisaidia bara la Afrika ni pamoja na ujenzi wa miundombinu, ushirikiano katika sekta ya biashara na huduma za afya.Rais Jinping amesema China itatoa nafasi za mafunzo ya kilimo bora na mafunzo ya ufundi kwa watalaamu kutoka nchi za Afrika ili kuchangia katika maendeleo ya uchumi.Amesema hivi sasa anaamini kwamba China na nchi za Afrika wako karibu zaidi na wanashirikiana vizuri sana katika shughuli za kimaendeleo ikilinganishwa na miaka ya nyuma.Mkutano huo ulianza kwa sherehe ya ukaribisho na baadae viongozi kutoka nchi mbalimbali barani Afrika na Katibu Mkuu wa Umoja wa Mataifa, Antonio Geterres walipata fursa ya kupiga picha ya pamoja na mwenyeji wao Rais wa China.Waziri Mkuu, Kasim Majaliwa ambaye anamwakilisha Rais, Dk John Magufuli katika mkutano huo alisalimiana na Rais Jinping baada ya ufunguzi.Mkutano huo utaendelea leo ambapo viongozi wengi kutoka bara la Afrika watapata nafasi ya kuzungumza.  <topic>: kitaifa 